Amounen amud n tullisin
“Amounen” amud n tullisin"
sɣur Ait Slimane Hamid
“Amounen”, d yiwen n wamud n tullisin i d-yura Mass Ait Slimane Hamid, i d-yeffɣen deg waggur n meɣres yezrin sɣur tizrigin Oasis des artistes di tmurt n Fransa. Deg wamud-agi, Hamid s tira-s yesrezfaɣ seg tullist ɣer tayeḍ ɣer yixef n umdan, akken ad yessentu tayri deg yimdanen merra. Ad naf taqṣit n yilemẓi, iḥeḍren i uɣḍal n lḥerma n yiwet n tlemẓit deg uzal qayli, d ayen ara izereen deg wul-is rrihban meqqren. Ad nerzu ɣef tmurt n lxali, s sebba n yimezdaɣen-is i yemsengaren gar-asen almi kra yellan din, yuɣal d asafer. Ad teḥyu tmurt-agi s yifaden n tayri akked d imeṭṭi n tmeṭṭut. Syin, ad aɣ-yessemlil d Racid akked Mirḍa yemmiḥmalen s ttawil n lantirnet almi d ass ideg adabu n tmurt yekkes allal-agi. Mass Hamid Ait Slimane, ad aɣ-yawi ɣer yiseggasen yeẓrin, akken ad aɣ-d-yemmeslay ɣef yicennayen igrawliyen am Slimane Azem akked Ahmed Saber ihuzen ixef-is asmi i t-yuɣ lḥal deg temdint n Mestɣanem. “Amounen” d tamacahut n yiwen n llufan i d-yesserwal baba-s akked d yemma-s seg yir tawenza i t-yeggunin di teɣremt n yirabiten i d yettbanen d ljennet uqbel ad tekfel tidet. Deg tullist-nniḍen ad nissin tadyant n yimdanen i iɣunfan tafekka-nsen, almi i tt-ḍeqqren akkin, acku d agdud wer aẓar wer timadit ! “Timursaḍ” d yiwet n tullist i d-yettmeslayen ɣef lxuf zdat tmeṭṭut i d-yewwin tuttra lqayen : « ayen ẓẓur i d-yeɣlin ɣef tullas, amek ara tidir tayri deg liḥala yecban ta ? » Ad yekfu udlis s tlata n teqṣiḍin tiwezzlanin, i d-yemmalen azal n tayri yellan d afud yettawin amdan ɣer yixef-is. Am wakken i d-tenna Massa Clo Valerie yeggan tazwart i udlis-agi : « deg wamud-agi n tullisin yura Mass Ait Slimane Hamid, seg wawal amezwaru almi d uneggaru, ala tayri akked d telqay n tidmi i d-nettmagar, kra yuran d asiwel i leḥmala gar yimdanen merra deg umaḍal. »
Ɛerqub Ɛebdella
revenir à la rubrique "Tamazight"
kab_Latn kab_Latn kab_Latn kab_Latn kab_Latn fra_Latn